Polisiekonstabel in hof oor wapens, ammunisieArgieffoto: SAPD Kapt. Paul Ramaloko, woordvoerder van die polisie, het gesê konst. Patrick Tsonda (37), verbonde aan die Hartebeesfontein-polisiekantoor, het Dinsdag saam met Tshepo Manyobe en Sphelo Mlambo in die hof verskyn. “Die drie is in Delareyville in hegtenis geneem nadat daar inligting ontvang is oor ŉ beplande rooftog. Hulle is betrap terwyl hulle besig was om die nommerplate van Manyobe se Nissan Maxima te verwyder. Daar is messe in Manyobe en Mlambo se sakke gevind.” Volgens Ramaloko het Tsonda sy amptelike polisievuurwapen en onwettige ammunisie in sy besit gehad. Tsonda is aangekla van die besit van onwettige ammunisie en sy medebeskuldigdes vir die besit van gevaarlike wapens. Manyobe en Mlambo is vrygelaat nadat hulle skulderkenningsboetes van R200 elk betaal het. Tsonda is op waarskuwing vrygelaat en moet weer op 22 September in die hof verskyn. “Interne dissiplinêre stappe word teen Tsonda gedoen.”